Il-Kummissjoni tilqa' l-ftehim politiku li ntlaħaq bejn il-Parlament Ewropew u l-Istati Membri dwar l-elementi ewlenin tar-riforma tas-superviżjoni Ewropea fl-oqsma tas-swieq finanzjarji tal-UE inkluż f'dak li għandu x'jaqsam mal-ġlieda kontra l-ħasil tal-flus. Dan huwa pass importanti biex jinkiseb l-għan tal-Unjoni tas-Swieq Kapitali li jiġu żgurati swieq finanzjarji aktar b'saħħithom, aktar sikuri u aktar integrati għall-benefiċċju tal-konsumaturi, l-investituri u n-negozji Ewropej. Il-Ftehim tal-lum se jtejjeb is-superviżjoni fl-Unjoni Ewropea billi jsaħħaħ ir-rwol u s-setgħat tal-Aġenziji Superviżorji Ewropej (ASE). Sabiex tiġi żgurata Unjoni tas-Swieq Kapitali (USM) li tiffunzjona u topera b'mod sħiħ, l-UE teħtieġ li tiżgura li s-superviżjoni żżomm il-pass ma' integrazzjoni ulterjuri. Barra minn hekk, każijiet reċenti li jinvolvu l-ħasil tal-flus fil-banek tal-UE żiedu l-ħtieġa li jissaħħaħ il-qafas superviżorju fil-qasam tal-ġlieda kontra l-ħasil tal-flus. Il-pakkett maqbul se jikkontribwixxi biex jippromwovi l-integrità tas-sistema finanzjarja tal-UE, filwaqt li jiżgura l-istabbiltà finanzjarja u l-protezzjoni minn reati finanzjarji. Il-Viċi President tal-Kummissjoni Valdis Dombrovskis, li huwa responsabbli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Dan huwa pass importanti lejn l-għan tagħna li mhux biss ikollna Ġabra Unika tar-Regoli, iżda wkoll approċċ superviżorju konsistenti madwar l-UE. L-Awtoritajiet Superviżorji Ewropej għandhom rwol ewlieni fil-kisba tal-konverġenza tal-eżiti superviżorji biex jiġu żgurati kundizzjonijiet ekwi għall-istituzzjonijiet finanzjarji u l-investituri fl-UE. Din hija prekundizzjoni għal Unjoni tas-Swieq Kapitali vera u proprja. Ir-regoli l-ġodda se jagħtu wkoll setgħat ġodda lill-Awtorità Bankarja Ewropea fis-superviżjoni tal-ġlieda kontra l-ħasil tal-flus tas-settur finanzjarju biex jiġi evitat li jerġgħu jseħħu każijiet bħall-iskandli reċenti dwar il-ħasil tal-flus.” Jyrki Katainen, il-Viċi President għall-Impjiegi, it-Tkabbir, l-Investiment u l-Kompetittività, qal: “L-Awtoritajiet Superviżorji Ewropej għandhom rwol ewlieni fil-preservazzjoni tas-swieq ordnati, tal-istabbiltà finanzjarja u tal-iżgurar tal-protezzjoni tal-investituri u tal-konsumaturi. Il-ftehim isaħħaħhom u jqawwi setgħathom. Il-ħidma tal-Awtoritajiet Superviżorji Ewropej tikkontribwixxi għat-titjib tal-ambjent tan-negozju fl-Istati Membri. L-integrazzjoni finanzjarja tiġġenera l-impjiegi, it-tkabbir u l-investimenti fl-Ewropa u ssaħħaħ l-Unjoni Ekonomika u Monetarja”. Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, qalet: “Għandna regoli b'saħħithom kontra l-ħasil tal-flus fl-UE, iżda l-iskandli reċenti fil-banek Ewropej kixfu lakuni fis-superviżjoni. Il-ftehim tal-lum se jattrezza lis-superviżuri b'għodod effiċjenti biex jipprevjenu aħjar kull riskju ta' ħasil tal-flus u biex jaġixxu malajr meta jkun hemm dgħufija f'pajjiż wieħed. Ir-regoli l-ġodda se jiżguraw li fl-UE l-ebda ħolqa fil-katina ma tkun dgħajfa fir-rigward tal-ħasil tal-flus u l-finanzjament tat-terroriżmu.” Il-passi li jmiss: Dan il-ftehim politiku se jkun segwit b'aktar xogħol tekniku sabiex il-Parlament Ewropew u l-Kunsill ikunu jistgħu jadottaw it-testi finali b'mod formali. Sfond: Is-Sistema Ewropea ta' Superviżjoni Finanzjarja hija magħmula minn: F'Settembru 2017, il-Kummissjoni ressqet proposti biex issaħħaħ ir-rwol ta' koordinazzjoni tal-Awtoritajiet Superviżorji Ewropej kif ukoll xi emendi mmirati tal-Bord Ewropew dwar ir-Riskju Sistemiku (BERS) biex jiġi żgurat il-monitoraġġ effettiv tar-riskji għall-istabbiltà finanzjarja. Il-proposta ġiet emendata f'Settembru 2018 biex issaħħaħ il-qafas superviżorju fil-qasam tal-ġlieda kontra l-ħasil tal-flus u l-finanzjament tat-terroriżmu. L-ASE jikkontribwixxu għall-iżvilupp ta' sett unifikat ta' regoli għas-swieq finanzjarji tal-UE (il-“Ġabra Unika tar-Regoli”). Huma jgħinu wkoll biex titrawwem il-konverġenza superviżorja fost l-awtoritajiet superviżorji, u biex itejbu l-protezzjoni tal-konsumaturi u tal-investituri. Il-leġiżlazzjoni l-ġdida ttejjeb il-governanza u s-setgħat ta' konverġenza tal-ASE. Hija ssaħħaħ ukoll il-kapaċità tal-ASE biex jippromwovu u jiżguraw superviżjoni konsistenti u infurzar uniformi tal-liġi fl-UE. Ir-regoli l-ġodda se jindirizzaw ukoll il-ġlieda kontra l-ħasil tal-flus, peress li s-setgħat relatati mal-prevenzjoni u l-mitigazzjoni tar-riskji tal-ħasil tal-flus fis-settur finanzjarju se jkunu ċċentralizzati fl-Awtorità Bankarja Ewropea (ABE). Barra minn hekk, il-qafas legali l-ġdid għandu l-għan li jsaħħaħ il-mandat tal-ABE għall-ġbir, l-analiżi u t-tixrid ulterjuri tal-informazzjoni biex jiżgura li l-awtoritajiet rilevanti kollha jissorveljaw b'mod effettiv u konsistenti r-riskji ta' ħasil tal-flus u li jikkooperaw u jaqsmu l-informazzjoni ma' xulxin. Is-setgħa tal-ABE li taġixxi fejn tkun inkisret liġi tal-Unjoni ġiet iċċarata u msaħħa wkoll, sabiex jiġi ggarantit li tkun tista' tittieħed azzjoni immedjatament meta r-regoli kontra l-ħasil tal-flus jinkisru fil-livell nazzjonali. Il-ftehim se jsaħħaħ ukoll l-effikaċja tal-Bord Ewropew dwar ir-Riskju Sistemiku (BERS) fis-sorveljanza tas-sistema finanzjarja u fid-detezzjoni tar-riskji għall-istabbiltà finanzjarja. Sa mill-ħolqien tiegħu fl-2010, il-BERS għamel kontribut sinifikanti għall-iżvilupp ta' politika makroprudenzjali fl-UE u ta' analiżi tar-riskju sistemiku. Il-ftehim tal-lum iżomm il-karatteristika ewlenija tal-BERS, iżda jintroduċi għadd ta' dispożizzjonijiet immirati li se jkomplu jtejbu l-funzjonament tiegħu.